Lieb Bester Woensdag in Pretoria ter ruste gelê | Netwerk24
Deur AJ Opperman 27 Julie 2021 15:08
Sy broer, ds. André Bester van die Evangelies-Gereformeerde kerk Rietfontein in Pretoria, lei die diens, wat ook op Netwerk24 gestroom sal word.
"Ons gaan die gepraat tot die minimum beperk," sê hy. "Die diens begin om 13:00, maar sy dogter Erika Venter bied om 12:30 'n skyfievertoning van foto's en Lieb se gunstelingmusiek aan. Ons gaan sy gunstelinglied, 'Lichtstad met uw paarlen poorten', in die diens speel. Ek en Lieb het die voorreg gehad om dit in 'n erediens in 'n gemeente in Nederland te kon sing. Dit het vir hom baie betekenis gehad. Dis nog onseker of sy dogter Nicole op die diens sal praat."
Bester, wat verskeie instrumente bespeel het, was die afgelope anderhalf jaar die orrelis in sy broer se gemeente. Hy het ook by sy broer en suster in die pastorie gewoon.
"Ek gaan lees uit 2 Korintiërs 5:1 tot 10," sê André. "Die sanger Chris Coetzer gaan Koos du Plessis se lied 'Gebed' sing, terwyl ds. Jan Keyser die bedankings sal behartig. Chris sal daarna 'Glory Land' sing. Weermagveterane sal sy kis dra, waarna die stoet na die Zandfontein-begraafplaas sal vertrek."
Bester is op Woensdag 21 Julie in 'n hospitaal in Pretoria dood nadat hy die derde keer opgeneem is. Hy het vroeër Covid-19 opgedoen, maar het dit volgens sy broer nie meer die laaste twee weke van sy lewe gehad nie. Sy organe is egter deur die virus beskadig.
"Ek is so dankbaar ons kan hierdie afskeid met mense deel. Dit is so moeilik met dié dat net 50 mense die diens kan bywoon. Dit breek my hart elke keer as ek iemand moet wegwys. Ons gaan dit nie lank uitrek nie, maar ons glo dit sal spesiaal wees," sê André.
"Baie dankie vir almal se meelewing in dié tyd. Jul blyke van meegevoel. Ons as familie waardeer dit verskriklik baie. Dis ander mense se liefde wat 'n mens in hierdie tyd deurdra en natuurlik die Here se nabyheid."
Volg die diens hier. Dit word ook op die Evangelies-Gereformeerde kerk Rietfontein se Facebook-blad gestroom.